એક હિંમતભર્યુ સૂચન કરવાની ગુસ્તાખી કરું છું. સમયની માંગ પ્રમાણે આપણે હ્રસ્વ ઇ, દીર્ઘ ઈ, હ્રસ્વ ઉ, અને દીર્ઘ ઊ, વધારાના અનુસ્વાર વગેરેની જેવી જોડણીની ભૂલોની બાબતે જો અર્થ ન બદલાતો હોય તો ઉદારતા દાખવવી જોઈએ. અંગ્રેજી માધ્યમના ગુજરાતી વિદ્યાર્થીઓ આવી બાબતોને લીધે દ્વિતીય ભાષા તરીકે ગુજરાતી વિષય પસંદ કરતા નથી. પરિણામે ગોળો ને ગોફણ બેય હાથમાંથી જાય છે. અંગ્રેજી માધ્યમની શાળામાં દ્વિતીય ભાષા તરીકે ગુજરાતી વૈકલ્પિક વિષય તરીકે લેવાની સગવડ હોય તો ગુજરાતી વિદ્યાર્થીઓએ ગુજરાતી ભાષા જ પસંદ કરવી જોઈએ. ફ્રેન્ચ, ચાઇનીઝ કે જાપાનીઝ ભાષા શીખવા માટે તો હજી આખી જિંદગી પડી છે. ‘માને મૂકીને માસીને ધાવવા ન જવાય.’